"วิจิตร สุพินิจ" อดีตผู้ว่าธปท.ถึงแก่กรรมในวัย76ปี
"วิจิตร สุพินิจ" อดีตผู้ว่าการธนาคารแห่งประเทศไทย เสียชีวิตอย่างสงบในวัย 76 ปี ญาติตั้งศพวัดพระศรีมหาธาตุ
11 ก.พ. 2561

"วิจิตร สุพินิจ" อดีตผู้ว่าการธนาคารแห่งประเทศไทย เสียชีวิตอย่างสงบในวัย 76 ปี ญาติตั้งศพวัดพระศรีมหาธาตุ
เมื่อวันที่ 11 ก.พ. ผู้สื่อข่าวรายงานว่า นายวิจิตร สุพินิจ อดีตผู้ว่าการ ธนาคารแห่งประเทศไทย ได้เสียชีวิตอย่างสงบเมื่อเวลา 18.00 น. สิริอายุได้ 76 ปีหลังจากเข้ารับการรักษาอาการป่วยจากลิ่มเลือดไปอุดตันในสมอง โดยญาติได้ตั้งศพที่วัดพระศรีมหาธาตุ และจะมีพิธีสวดพระอภิธรรม 7 วัน 
นายวิจิตร สุพินิจ หรือ ดร.วิจิตร สุพินิจ เกิดเมื่อวันที่ 14 กรกฎาคม พ.ศ. 2484 จบการศึกษา B.A. (Economics and Social Studies with Hons Class 2 Division 2) University of Manchester จากประเทศอังกฤษ พ.ศ. 2509 M.A. (International and Foreign Economics Ad) Yale University จากสหรัฐอเมริกา พ.ศ. 2515 ปริญญาบัตรหลักสูตรการป้องกันราชอาณาจักร วิทยาลัยป้องกันราชอาณาจักร พ.ศ. 2532
ดร.วิจิตร สุพินิจ เริ่มรับราชการครั้งแรกเมื่อ พ.ศ. 2509 เป็นเศรษฐกร ฝ่ายวิชาการ พ.ศ. 2515 เป็นหัวหน้าเศรษฐกร ฝ่ายวิชาการ พ.ศ. 2516 เป็นหัวหน้าหน่วยการเงินระหว่างประเทศ ฝ่ายวิชาการ พ.ศ. 2518 เป็นผู้ช่วยผู้อำนวยการฝ่ายวิชาการ พ.ศ. 2519 เป็นผู้ช่วยผู้อำนวยการฝ่ายการต่างประเทศ พ.ศ. 2521 เป็นรองผู้อำนวยการฝ่ายการต่างประเทศ พ.ศ. 2529 เป็นผู้อำนวยการฝ่ายการธนาคาร เป็นพ.ศ. 2531 ผู้ช่วยผู้ว่าการธนาคารแห่งประเทศไทย พ.ศ. 2533 เป็นรองผู้ว่าการธนาคารแห่งประเทศไทย 1 ตุลาคม พ.ศ. 2533 ได้รับการแต่งตั้งเป็นผู้ว่าการ ธนาคารแห่งประเทศไทย ก่อนจะลาออกเมื่อ 1 กรกฎาคม พ.ศ. 2539 
นอกจากยังเคยดำรงตำแหน่ง ประธานคณะกรรมการกำกับหลักทรัพย์และตลาดหลักทรัพย์ ปัจจุบันดำรงตำแหน่ง คณบดีบัณฑิตวิทยาลัย สาขาบริหารธุรกิจ มหาวิทยาลัยสยาม